**Oficiálne stanovisko Ostredok**

Úrad geodézie, kartografie a katastra Slovenskej republiky vydáva toto oficiálne stanovisko:

Úrad geodézie, kartografie a katastra Slovenskej republiky rešpektoval požiadavku verejnosti na spresnenie polohy, výšky a názvu najvyššieho vrchu pohoria Veľká Fatra. Na základe odporúčania Správy Národného parku Veľká Fatra a odsúhlasenia členmi Názvoslovnej komisie Úradu geodézie, kartografie a katastra Slovenskej republiky **sa presúva** názov Ostredok z kóty 1592 m na južnejšie položenú vyššiu kótu 1595 m. Geodetickým meraním, vykonaným dňa 30. 9. 2015 Geodetickým a kartografickým ústavom Bratislava, boli spresnené nadmorské výšky obidvoch kót. Nadmorská výška nižšej z kót sa spresňuje na 1592,54 m (zaokrúhlene 1593 m) a nadmorská výška vyššej z kót na 1595,58 m (zaokrúhlene 1596 m). Názov Ostredok sa vydaním tohto stanoviska vzťahuje na najvyššie položené miesto Veľkej Fatry s nadmorskou výškou 1595,58 m (zaokrúhlene 1596 m). Nižšia z kót, ktorá bola doteraz pomenovaná Ostredok, zostane bez názvu.

Zdôvodnenie: názov Ostredok je pre označenie najvyššieho vrchu Veľkej Fatry dlhodobo zaužívaný. Názov Veľký Ostredok, ktorý navrhujú študenti Slovenskej technickej univerzity, Správa Národného parku Veľká Fatra neodporúča a nenachádza sa ani v historických dokumentoch. V prípade, ak by sme vyhoveli tejto požiadavke, bolo by to v rozpore so zásadami používanými pri pomenúvaní geografických objektov, teda, že názov by  nemal byť vytvorený umelo. Názov Pustolovčia bol štandardizovaný pre lúku, ktorá sa nachádza na svahu vrchu Ostredok. Nie je potrebné pomenovať každý vrchol tohto masívu vzhľadom na krátku vzdialenosť a malý výškový rozdiel oboch kót.  Z turistického hľadiska sa označenie môže riešiť tabuľou so smerovou šípkou smerom na Ostredok. Proces pomenovania ďalších kót na hrebeni od Krížnej po Ostredok bude prebiehať zákonom stanoveným postupom. Návrhy na ich pomenovanie budú predmetom rokovania na najbližšom zasadnutí  Názvoslovnej komisie Úradu geodézie, kartografie a katastra Slovenskej republiky.

V Bratislave 19. 2. 2016